מספר פנימי: 2159034

הכנסת העשרים וארבע

**יוזמת:**  **חברת הכנסת** **אורלי לוי אבקסיס**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/1740/24

הצעת חוק סבסוד מוצרים ללא גלוטן, התשפ"א–2021

|  |  |  |
| --- | --- | --- |
| מטרה |  | מטרתו של חוק זה היא לתמוך בחולי צליאק בישראל באמצעות סבסוד חלקי של מוצרים ללא גלוטן. |
| הגדרות | 2. | בחוק זה – |
|  |  | "גלוטן" – חלבון מן הצומח הנמצא בגרעיני חיטה, שיפון, שעורה, שיבולת שועל ומוצריהם לרבות עמילנים, לתת וסובין; |
|  |  | "זכאי לסבסוד" – יחיד אשר אובחן כחולה כרסת או יחיד אשר קרוב משפחתו אובחן כחולה כרסת; |
|  |  | "כרסת" – מחלה אוטואימונית, בשמה הלועזי – צליאק; |
|  |  | "מזון" – כהגדרתו בחוק הגנה על בריאות הציבור (מזון), התשע"ו–2015[[1]](#footnote-2); |
|  |  | "מזון ללא גלוטן" – מזון שמרכיביו המקובלים הנדרשים לייצורו מכילים גלוטן, והגלוטן בו אינו עולה על 20 חלקים למיליון; |
|  |  | "השר" – שר הבריאות. |
| סבסוד מוצרים ללא גלוטן | 3. | זכאי לסבסוד זכאי לקבל מהמדינה סבסוד בשיעור של 50 אחוזים ממחיר מוצר של מזון ללא גלוטן. |
| ביצוע | 4. | השר ממונה על ביצוע חוק זה, והוא רשאי להתקין תקנות בכל עניין הנוגע לביצועו. |
| שמירת זכויות | 5. | חוק זה בא להוסיף על כל זכות או חובה הקבועות על פי דין ואינו בא למעט מהן. |

דברי הסבר

מחלת הצליאק היא אי סבילות מולדת וקבועה לגלוטן, שהיא מרכיב חלבוני המצוי בדגנים: חיטה, שעורה, שיפון, שיבולת שועל. לאנשים רגישים אכילת הגלוטן גורמת לתהליך אימונולוגי בדופן המעי, הגורם להתפתחות דלקת במעי הדק ולנזק תפקודי.

חולי הצליאק, ככל האזרחים, זכאים למילוי הצורך הבסיסי והיסודי של כל אדם – מזון נגיש במחיר סביר. מכך נגזרת חובתה של המדינה והחברה לספק לחולי הצליאק מזון המתאים לצרכיהם במחיר שווה לכל נפש. בפועל מחיריהם של מוצרים נטולי גלוטן גבוהים בצורה משמעותית ממחירים של מוצרי מזון רגילים, והדבר מטיל נטל כלכלי כבד על חולי צליאק.

מטרתה של הצעת חוק זו היא לאפשר לחולי צליאק לרכוש את המזון הדרוש להם לצריכה ללא סיכון לבריאותם ולחייהם במחיר בו רוכשת כלל האוכלוסייה את מצרכיה הבסיסיים, על ידי סבסוד חלקי של המדינה למוצרים ללא גלוטן. בכך תעניק המדינה אוזן קשבת לאוכלוסייה ספציפית עם בעיה ייחודית, מענה שוויוני וראוי לפי העקרונות המדינתיים והחברתיים של מדינת ישראל.

--------------------------------

הוגשה ליו"ר הכנסת והסגנים

והונחה על שולחן הכנסת ביום

ג' באב התשפ"א (12.07.2021)

1. דיני מדינת ישראל, נוסח חדש 36, עמ' 749. [↑](#footnote-ref-2)